**Gwarchod ein hanes**

Wrth ymchwilio deunydd i’m llyfr ar Lanpumsaint rai blynyddoedd yn ôl, es i weld rhywun yn llawn hyder a gobaith. Gwyddwn iddo fod yn un o’r rhai prin hynny fu’n berchen ar gamera da yn ystod y pedwardegau a’r pumdegau o’r ganrif ddiwethaf. Ar ben hynny gwyddwn hefyd ei fod wedi tynnu nifer o luniau diddorol o fywyd o amgylch yr ardal yn ystod y cyfnod hwnnw. Felly o’n ni’n eitha’ ecseited! “*Dere miw’n! Ishte lawr!”* medde fe mewn ateb i’m cais. *“Ti’n gwbod i ni symud tŷ pan wnes i ymddeol. Ethon 'i drw’ bopeth a’u gosod nhw mewn bocsys. Miwn i’r bocsys gyda’r llythyren* ***T*** *aeth popeth o’dd fod fynd i’r Tip, a phopeth i’r byngalo i’r bocsys* ***B.*** *Do! O’dd da fi lond bocs o hen luniau lleol, y rhai fydde ti moyn, i gyd mewn bocs* ***B.***  *Camgymeriad y boi o’dd yn cario mas o’dd e’., Rhoiodd e’r bocs na'r ochor anghywir o’r llwybr. A’th y blydi lot i’r Tip!”.*

Colled hanesyddol enfawr, ond mae trysorau’n cael eu taflu’n fwriadol, fwyfwy'r dyddiau yma. Dyma’r math o sefyllfa sy’n datblygu’n aml. Hen ŵr a gwraig wedi gwarchod tystiolaeth deuluol am ddegawdau, efallai wedi eu hetifeddi am ddwy neu dair cenhedlaeth; dyddiaduron, llyfrau cownt. lluniau, toriadau o’r wasg am angladdau a phriodasau, tameidiau o hanes ysgrifenedig, ac yn hwyrach yn yr 20fed ganrif tapiau. Wedi’r angladd daw’r perthnasau ar frys i ddatrys eiddo’r tŷ a dewis beth maent am gadw. Yna galwad i’r Gwerthwr i glirio’r gweddill cynted a phosib cyn rhoi’r arwydd *Ar Werth* lan. Mewn byr amser bydd y gweddill yna i gyd yn Nantycaws, ac mae talp o hanes lleol wedi mynd i abergofiant. Yn rhy hwyr daw rhyw hanesydd bach i wybod. “ *Na drueni! Se ni ddim ond yn gwybod, fydde’ ni’n fodlon* *mynd trwy’r pethe!”.* Y dyddie hyn mae ystod eang o hanes cymdeithasol y Gymru Gymreig yn diflannu wrth i’r hen gymdeithas werinol fynd ar drai.

Beth ellir ei wneud? ‘Does 'na ddim ateb syml, oherwydd penderfyniadau teuluol sy’n teyrnasu yn y maes yma. Rhaid cyfaddef hefyd mae mater o farn yw hi’n aml am beth sydd yn bwysig. Gall rhywun feddwl fod ganddo ddogfen holl bwysig pan ddylai fynd i waelod y bag glas. Pwy alle benderfynu? Dylid gwneud un o ddau beth; naill ai gofyn barn rhywun sy’n gwybod rhywbeth am hanes neu gysylltu ag Adran Archifdy’r Sir. Er i’r Adran Ymchwil fod ar gau ar hyn o bryd, mae’r staff yno o hyd, gyda’r profiad a’r arbenigrwydd priodol i fynegi barn.

Ond mi all bobl sy’n gwarchod trysorau’r gorffennol mewn hen ddreiriau tywyll wneud rhywbeth arall hefyd. Cofiaf un achlysur pan sibrydodd rywun yn fy nghlust fod ganddo hen lyfr cownt o daliadau i weithwyr adeg adeiladu’r rheilffyrdd tua 1860. Ches i ddim i weld e’ na chyfle i wneud copi. Ymhen amser a’th e’ i’r Amlosgfa ac a’th y ddogfen i’r Tip! Felly os ydy pobl am warchod eu trysorau gwnewch yn siŵr fod yna gopi’n cael ei gwneud i’r genhedlaeth nesa’, mae hynny’n ddigon rhwydd yn y dyddiau hyn. ‘Does dim yw golli drwy wneud hynny!

Tybed a fydd haneswyr y dyfodol yn edrych yn ôl mewn penbleth trist at genhedlaeth oedd wedi gwarchod pob E-bost, y diflas a’r diwerth, ond o fwriad neu’n ddifater wedi dinistrio ystod eang arall o’n hanes cymdeithasol.

*Arwyn 2016*

.